CELEX: 52012PC0499
Language: sk
Date: 2012-09-12
Title: Návrh NARIADENIE EURÓPSKEHO PARLAMENTU A RADY o štatúte a financovaní európskych politických strán a európskych politických nadácií

|
			
		
		
		52012PC0499
		
			Návrh NARIADENIE EURÓPSKEHO PARLAMENTU A RADY o štatúte a financovaní európskych politických strán a európskych politických nadácií /* COM/2012/0499 final - 2012/0237 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
1.1.        Všeobecný kontext
V článku 10 Zmluvy o Európskej únii sa
stanovuje, že „politické strany na európskej úrovni prispievajú k formovaniu
európskeho politického vedomia a k vyjadrovaniu vôle
občanov Únie“. Ten istý princíp je vyjadrený aj v článku 12 ods.
2 Charty základných práv Európskej únie.
Právo na slobodu združovania na všetkých
úrovniach, napríklad v politických a občianskych záležitostiach, a právo
na slobodu prejavu, ktoré zahŕňa slobodu zastávať názory
a prijímať a rozširovať informácie a myšlienky bez
zasahovania orgánov verejnej moci a bez ohľadu na hranice, sú základnými
právami každého občana Únie.
Je preto v záujme občanov Európskej únie,
aby sa európska zastupiteľská demokracia úspešne rozvíjala. Skutočne
nadnárodné európske politické strany a politické nadácie majú rozhodujúci
význam pre vyjadrovanie názorov občanov na európskej úrovni.
Európske politické strany – a ich pridružené
politické nadácie – zohrávajú dôležitú úlohu pri preklenutí medzery medzi politikami
na vnútroštátnej úrovni a na úrovni EÚ a plnia významné komunikačné
funkcie tým, že podporujú vzájomné pôsobenie medzi všetkými úrovňami
viacúrovňového systému správy Únie. Väčšie a účinnejšie
zapojenie európskych politických strán a nadácií môže prispieť
k lepšiemu porozumeniu súvislostí medzi politickými procesmi na
vnútroštátnej a európskej úrovni zo strany občanov. Zároveň
predstavuje aj jeden zo spôsobov, ako podnietiť nadnárodné verejné
diskusie v celej Európe a podporiť vytvorenie európskej verejnej
sféry.
Európskym politickým stranám je okrem toho
potrebné pomôcť pri rozvoji ich schopnosti vyjadrovať a
sprostredkovať vôľu občanov v súvislosti s volenými
funkciami a inými zastupiteľskými funkciami na európskej úrovni, ktoré sú
rozhodujúce pre európsku zastupiteľskú demokraciu ako celok. Mali by sa
preto podnecovať k tomu, aby v kontexte volieb do Európskeho parlamentu
zvyšovali povedomie občanov o ich spolunáležitosti s príslušnými
vnútroštátnymi politickými stranami a kandidátmi. To je obzvlášť
významné po nadobudnutí platnosti Lisabonskej zmluvy, ktorá upevnila úlohu
Európskeho parlamentu ako plnoprávneho spoluzákonodarcu spolu s Radou. Môže to
predstavovať aj významný príspevok k zvýšeniu záujmu občanov o
európske voľby a volebnej účasti na nich
a k posilneniu demokratickej legitimity Európskej únie. 
1.2.        Dôvody a ciele návrhu
Deväť rokov po nadobudnutí účinnosti
nariadenia (ES) č. 2004/2003 o štatúte a financovaní politických
strán na európskej úrovni[1]
a päť rokov po jeho revízii z roku 2007[2],
ktorá okrem iného zahrnula do pôsobnosti nariadenia aj pridružené politické
nadácie na európskej úrovni, Komisia vykonala komplexné posúdenie
súčasného rámca financovania a regulácie európskych politických strán a
nadácií.
Toto posúdenie sa uskutočnilo po prijatí
správy generálneho tajomníka Európskeho parlamentu (EP) o financovaní strán na
európskej úrovni[3]
a po uznesení EP zo 6. apríla 2011 o uplatňovaní nariadenia (ES) č.
2004/2003 (ďalej len „správa Giannakouovej“)[4].
Správa Giannakouovej, ktorá predstavuje
hodnotiacu správu EP podľa článku 12 nariadenia (ES) č.
2004/2003[5],
sa týka dvoch hlavných oblastí:
·                        
vyzýva Komisiu, aby navrhla štatút európskych
politických strán a politických nadácií, so zreteľom aj na súvisiace
otázky vnútornej demokracie, a 
·                        
navrhuje viaceré zmeny v režime financovania
uplatňovanom na politické strany a k nim pridružené politické
nadácie, v ktorých požaduje na jednej strane prísnejšie podmienky prístupu k
finančným prostriedkom a na druhej strane flexibilnejší systém.
Komisia vo svojom posúdení existujúcich
pravidiel upravujúcich politické strany a politické nadácie na európskej úrovni
náležite zohľadnila závery, ku ktorým dospel EP v správe Giannakouovej.
Komisia súhlasí s názorom, že európske politické strany a nadácie zohrávajú
dôležitú úlohu pri upevňovaní a podporovaní zastupiteľskej demokracie
na úrovni EÚ a vytvárajú prepojenie medzi politikami EÚ a občanmi. 
Účelom navrhovaného nariadenia je preto
podporiť európske politické strany a k nim pridružené nadácie a
pomôcť im prostredníctvom vytvorenia podmienok, ktoré im umožnia
vyvíjať úsilie o priblíženie sa európskym občanom, reprezentovať
a vyjadrovať názory a stanoviská európskych občanov a
zabezpečiť silnejšie prepojenie medzi európskou občianskou
spoločnosťou a európskymi inštitúciami, najmä Európskym parlamentom.
Pokiaľ ide o politické nadácie,
tento návrh poskytuje osobitný právny, finančný a regulačný rámec
prispôsobený ich potrebám. Tento rámec je samostatný a odlišuje sa od pravidiel
uvedených v návrhu Komisie o štatúte európskej nadácie prijatom 8.
februára 2012[6],
v ktorých sa stanovuje európska právna forma európskych nadácií.
2.           KONZULTÁCIE SO ZAINTERESOVANÝMI STRANAMI
Pri príprave tohto návrhu viedla Komisia
intenzívny dialóg a konzultácie s príslušnými zainteresovanými stranami. Usporiadala
niekoľko zasadnutí na rôznych úrovniach venovaných osobitne tomuto návrhu
s predstaviteľmi politických strán a nadácií na európskej úrovni,
politickými skupinami v EP, odborníkmi a akademickými činiteľmi z
členských štátov, predsedom EP, generálnym tajomníkom EP a so spravodajcom
hodnotiacej správy EP.
Všetky zainteresované strany poskytli dôležité
a pravidelné príspevky na základe svojich skúseností a odborných znalostí
týkajúcich sa súčasných pravidiel, ktoré upravujú politické strany a
politické nadácie podľa nariadenia (ES) č. 2004/2003 a nariadenia o
rozpočtových pravidlách[7].
Európske politické strany a nadácie doplnili
hodnotiacu správu EP najmä o konkrétne ťažkosti, s ktorými sa stretli v
posledných rokoch, a o návrhy a odporúčania možných zlepšení, zatiaľ
čo národní experti a akademickí pracovníci významne prispeli analytickým
pohľadom na pravidlá týkajúce sa štatútu a financovania politických strán
na úrovni členských štátov a pravdepodobný dosah opatrení, ktoré
Komisia zvažuje, na členské štáty.
3.           PRÁVNE PRVKY NÁVRHU
3.1.        Právny základ 
Tento návrh sa zakladá na článku 224
Zmluvy o fungovaní Európskej únie, v ktorom sa stanovuje, že „Európsky
parlament a Rada v súlade s riadnym legislatívnym postupom prostredníctvom
nariadení stanovia pravidlá, ktorými sa spravujú politické strany na európskej
úrovni uvedené v článku 10 ods. 4 Zmluvy o Európskej únii, najmä pravidlá
ich financovania“. 
Toto ustanovenie vo svojej podstate zodpovedá
druhému pododseku článku 191 Zmluvy o založení Európskeho spoločenstva,
na ktorom sa zakladá nariadenie (ES) č. 2004/2003. 
3.2.        Subsidiarita a
proporcionalita
Návrh je v úplnom súlade so zásadou
subsidiarity. Pravidlá upravujúce štatút a financovanie európskych
politických strán a európskych politických nadácií je možné stanoviť iba
na úrovni EÚ. Aj keď sa preukázalo, že existujúce nariadenie upravujúce
politické strany a nadácie predstavuje dobrú platformu na to, aby tieto
subjekty získali pevný základ a etablovali sa na európskej politickej
scéne, je v súčasnosti potrebná reforma existujúcich systémov
regulácie a financovania, aby tieto subjekty mohli v plnej miere
čeliť výzvam súčasnosti (napr. tým, že vzniknú európski aktéri
na európskej úrovni, alebo tým, že sa európskym politickým stranám umožní
prenášať zdroje z jedného roka do druhého) a pripraviť sa na
výzvy, ktoré prinesie budúcnosť. Komisia pri navrhovaní možných reformných
opatrení dbala na to, aby zohľadnila zásady uvedené vo vyhlásení č.
11 k článku 191 Zmluvy o založení Európskeho spoločenstva pripojenému
k záverečnému aktu Zmluvy z Nice[8].
Tento návrh neprekračuje rámec nevyhnutný
na dosiahnutie dlhodobého cieľa, ktorým je rozvoj a upevňovanie
európskej demokracie a legitímnosť inštitúcií EÚ, keďže usiluje
o to, aby európske politické strany a európske politické nadácie boli
účinnejšími a zodpovednejšími demokratickými aktérmi. Návrh je teda v
súlade so zásadou proporcionality. Cieľom návrhu je vytvoriť
novú európsku právnu formu pre oba druhy subjektov, aj keď budú vo
väčšine aspektov svojej praktickej činnosti naďalej pôsobiť
na základe právnej formy uznávanej právnym poriadkom toho členského štátu,
v ktorom majú sídlo.
Navrhovaným opatrením by sa riešili niektoré z
najvýznamnejších prekážok, s ktorými sa politické strany a politické nadácie
stretávajú vo svojej každodennej činnosti a pri svojom pôsobení v
členských štátoch, avšak bez toho, aby sa v ňom stanovil
vyčerpávajúci súbor pravidiel, ktoré sa na nich vzťahujú. Návrh napr.
neobsahuje žiadne ustanovenia o pracovnoprávnych vzťahoch alebo o
zdaňovaní (s výnimkou pravidiel týkajúcich sa zákazu diskriminácie
zahraničných darcov a darov, kde je evidentný európsky rozmer). S výnimkou
výslovne stanovených prípadov sa európske politické strany a európske politické
nadácie budú aj naďalej riadiť vnútroštátnymi právnymi predpismi.
4.           HLAVNÉ PRVKY NÁVRHU
Komisia navrhuje súbor komplementárnych
návrhov, ktorý ma zlepšiť rámec financovania a regulačný rámec
politických strán a politických nadácií na európskej úrovni: návrh, ktorý sa
predkladá, má nahradiť existujúce nariadenie (ES) č. 2004/2003 a
druhý, paralelný návrh má zmeniť a doplniť nariadenie
o rozpočtových pravidlách.
V tomto návrhu nariadenia o štatúte a
financovaní európskych politických strán a európskych politických nadácií
Komisia navrhuje viaceré zlepšenia v porovnaní s nariadením (ES)
č. 2004/2003. Ich zastrešujúcim cieľom je zvýšiť
viditeľnosť, uznanie, účinnosť, transparentnosť
a zodpovednosť európskych politických strán a európskych politických
nadácií.
Týmto návrhom sa zavádza európsky právny štatút.
Európsky štatút vytvára možnosť zaregistrovať sa ako európska
politická strana alebo európska politická nadácia, a tým získať právne
postavenie na základe práva EÚ.
Táto nová európska právna subjektivita, ktorá
nahradí predtým existujúcu vnútroštátnu právnu subjektivitu, poskytne európskym
politickým stranám požadované uznanie a pomôže im riešiť niektoré dlhodobé
prekážky, s ktorými sa stretávali. K nim patrí rôznorodosť právnych foriem
v jednotlivých štátoch, v rámci ktorých doteraz existovali a ktoré vo
všeobecnosti nie sú prispôsobené špecifickým úlohám a cieľom politických
strán na európskej úrovni, ako aj nedostatočné zviditeľnenie a z neho
vyplývajúce nedostatočné uznanie. Jednotný právny štatút založený na práve
EÚ je preto rozhodujúci a umožní európskym politickým stranám lepšie
napĺňať ich osobitné poslanie, ktoré im bolo zverené zmluvami.
Podobný európsky právny štatút pre pridružené
politické nadácie predstavuje jasné uznanie významnej úlohy, ktorú tieto
organizácie zohrávajú ako podpora a doplnok činnosti európskych
politických strán, obzvlášť tým, že prispievajú do diskusií o otázkach
verejnej politiky a európskej integrácie a spájajú aktérov z rôznych sfér a
úrovní v rámci celej Európskej únie.
Získanie európskeho právneho štatútu bude podmienené
dodržiavaním vysokých štandardov riadenia, zodpovednosti a transparentnosti.
Špecifické podmienky a požiadavky na získanie európskeho právneho štatútu
zahŕňajú prísne rešpektovanie hodnôt, na ktorých je založená EÚ, a v
prípade politických strán dodržiavanie minimálnych pravidiel týkajúcich sa
vnútornej demokracie.
Aj keď bude možné zaregistrovať
stanovy európskej politickej strany alebo európskej politickej nadácie
a neuchádzať sa o financovanie z prostriedkov EÚ, opačný
prípad nebude možný. Znamená to teda, že uznanie európskej politickej strany
alebo európskej politickej nadácie, a teda splnenie podmienok a
požiadaviek, od ktorých to závisí, bude nevyhnutným predpokladom oprávnenosti
na financovanie z rozpočtu EÚ.
Je dôležité zabezpečiť, aby podmienky
na vytvorenie európskej politickej strany neboli neprimerané a aby ich
organizované a seriózne nadnárodné aliancie politických strán a/alebo
fyzických osôb mohli bez problémov splniť, čím sa podnieti a podporí
aj vznik nových európskych politických strán. Na druhej strane je takisto
potrebné stanoviť objektívne kritériá prideľovania obmedzených
zdrojov z rozpočtu EÚ, ktoré by mali odrážať skutočné európske
ambície európskej politickej strany a skutočnú volebnú podporu. Kritériom,
ktoré najlepšie spĺňa tento predpoklad, je výsledok volieb do
Európskeho parlamentu, ktorý je presným ukazovateľom uznania európskej
politickej strany zo strany voličov a ktorý zároveň identifikuje tie
strany, ktoré sú schopné v plnej miere sa zúčastňovať na
demokratickom živote EÚ, a tým vyjadrovať politickú vôľu občanov
Únie na najvyššej úrovni. Preto, v súlade s požiadavkou uvedenou v uznesení
Európskeho parlamentu zo 6. apríla 2011 a ako uznanie úlohy Európskeho
parlamentu ako subjektu, ktorý priamo zastupuje občanov Únie v zmysle
článku 10 ods. 2 Zmluvy o Európskej únii, Komisia navrhuje, aby iba tie
politické strany – a v širšom poňatí pridružené politické
nadácie –, ktoré sú zastúpené v Európskom parlamente aspoň jedným zo
svojich členov, boli oprávnené dostávať finančné prostriedky EÚ.

Komisia okrem toho navrhuje významné zmeny v
spôsobe financovania európskych politických strán a európskych politických
nadácií. Navrhovaná zmena a doplnenie nariadenia o rozpočtových pravidlách
predpokladá vytvorenie samostatnej rozpočtovej hlavy pre európske
politické strany, ktoré už ďalej nebudú dostávať granty na prevádzku,
ale príspevky sui generis. Predkladaný návrh spolu s navrhovanou
revíziou nariadenia o rozpočtových pravidlách zavedie potrebnú úroveň
flexibility vo vzťahu k pracovným metódam a činnostiam politických
strán a politických nadácií, najmä (okrem iného) zvýšenie úrovne predbežného
financovania, zníženie požiadaviek na spolufinancovanie a možnosť
vytvárania rezerv z vlastných zdrojov. Okrem toho sa týmto návrhom zvyšuje
povolená úroveň darov za rok od jedného darcu s cieľom
podporiť schopnosť politických strán a nadácií vytvárať vlastné
zdroje.
Na vyváženie zvýšenej flexibility sa
zriaďuje komplexný a transparentný regulačný a kontrolný rámec,
ktorý zahŕňa všetky aspekty súvisiace s činnosťami a
financovaním európskych politických strán a k nim pridružených politických
nadácií a pokrýva všetky ich finančné operácie bez ohľadu na zdroj
financovania. Tento rámec sprísňuje oznamovaciu povinnosť a
povinnosť transparentnosti, posilňuje účtovné a kontrolné
mechanizmy a zavádza nový režim primeraných administratívnych
a finančných sankcií za porušenie podmienok nariadenia vrátane
nerešpektovania hodnôt, na ktorých je založená EÚ.
5.           VPLYV NA ROZPOČET
Finančné prostriedky EÚ poskytované
európskym politickým stranám a európskym politickým nadáciám sa budú aj
naďalej poskytovať z rozpočtu Európskeho parlamentu. Tento návrh
nemá žiadny ďalší významný vplyv na rozpočet EÚ.
2012/0237 (COD)
Návrh
NARIADENIE EURÓPSKEHO PARLAMENTU A RADY
o štatúte a financovaní európskych
politických strán a európskych politických nadácií
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 224,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[9],
so zreteľom na stanovisko Výboru regiónov[10],
po porade s Európskym dvorom audítorov[11],
po porade s európskym dozorným úradníkom pre
ochranu údajov[12],

konajúc v súlade s riadnym legislatívnym
postupom,
keďže:
(1)       V článku 10 ods. 4
Zmluvy o Európskej únii a v článku 12 ods. 2 Charty základných práv
Európskej únie sa stanovuje, že politické strany na európskej úrovni
prispievajú k formovaniu európskeho politického vedomia a k vyjadrovaniu
vôle občanov Únie.
(2)       V článkoch 11 a 12
Charty základných práv Európskej únie sa stanovuje, že právo na slobodu
združovania na všetkých úrovniach, napríklad v súvislosti s politickými
a občianskymi otázkami, a právo na slobodu prejavu, ktoré
zahŕňa slobodu zastávať názory a prijímať
a rozširovať informácie a myšlienky bez zasahovania orgánov verejnej
moci a bez ohľadu na hranice, sú základnými právami každého občana
Únie.
(3)       Európskym občanom by sa
malo umožniť, aby tieto práva využili na plnohodnotnú účasť na
demokratickom živote Únie.
(4)       Skutočne nadnárodné
európske politické strany a k nim pridružené európske politické nadácie majú
rozhodujúci význam pre vyjadrovanie názorov občanov na európskej úrovni a
preklenutie medzery medzi politikami na vnútroštátnej úrovni a úrovni Únie.
(5)       Je potrebné podporiť
európske politické strany a k nim pridružené európske politické nadácie a
pomôcť im v ich úsilí o vytvorenie užších väzieb medzi európskou
občianskou spoločnosťou a európskymi inštitúciami, najmä
Európskym parlamentom.
(6)       Skúsenosti európskych
politických strán a k nim pridružených európskych politických nadácií s
uplatňovaním nariadenia Európskeho parlamentu a Rady (ES) č.
2004/2003 zo 4. novembra 2003 o štatúte a financovaní politických strán na
európskej úrovni[13]
a legislatívne uznesenie Európskeho parlamentu o uplatňovaní
nariadenia (ES) č. 2004/2003 prijaté 6. apríla 2011[14] poukázali na potrebu
zlepšiť právny a finančný rámec pre európske politické strany a k nim
pridružené európske politické nadácie s cieľom umožniť im, aby
sa viac zviditeľnili a stali sa účinnými aktérmi mnohoúrovňového
politického systému Únie. 
(7)       Ako uznanie poslania, ktoré
pre európske politické strany vyplýva zo zmluvy, a s cieľom
uľahčiť ich prácu by sa pre európske politické strany a k nim
pridružené európske politické nadácie mal zaviesť osobitný európsky právny
štatút, ktorý im poskytne úplnú právnu spôsobilosť a uznanie vo všetkých
členských štátoch.
(8)       Malo by sa stanoviť, ako
majú európske politické strany a k nim pridružené európske politické nadácie
postupovať, aby získali európsky právny štatút podľa tohto
nariadenia, a mali by sa stanoviť aj postupy a kritériá, ktoré sa majú
dodržať pri rozhodovaní, či sa takýto európsky právny štatút má
udeliť. Je takisto potrebné stanoviť postupy pre prípad, že európska
politická strana alebo európska politická nadácia bude zbavená európskeho
právneho štatútu, stratí naň právo alebo sa ho vzdá.
(9)       Európske politické strany a
európske politické nadácie by sa mali riadiť hmotnoprávnymi pravidlami
stanovenými v tomto nariadení a vnútroštátnymi právnymi predpismi
členských štátov, a to najmä členského štátu, v ktorom majú svoje
sídlo. Na tento účel by mali určiť vhodnú právnu formu, ktorá
musí zodpovedať forme právnickej osoby uznávanej právnym poriadkom daného
členského štátu.
(10)     Európske politické strany a k
nim pridružené európske politické nadácie, ktoré chcú získať uznanie ako
také na európskej úrovni prostredníctvom európskeho právneho štatútu
a dostávať verejné finančné prostriedky zo všeobecného
rozpočtu Európskej únie, by mali dodržiavať určité zásady a
spĺňať určité podmienky. Je najmä nevyhnutné, aby európske
politické strany a k nim pridružené európske politické nadácie rešpektovali
hodnoty, na ktorých je založená Európska únia, uvedené v článku 2
Zmluvy o Európskej únii a v Charte základných práv Európskej únie.
(11)     Mali by sa stanoviť
zásady a minimálne požiadavky týkajúce sa riadenia a vnútornej organizácie
európskych politických strán, najmä s cieľom zabezpečiť záväzok
dodržiavať vysokú úroveň vnútornej demokracie. Stanovy európskej
politickej strany alebo európskej politickej nadácie by mali obsahovať aj
súbor základných administratívnych a právnych ustanovení.
(12)     Oprávnenosť na
financovanie zo všeobecného rozpočtu Európskej únie by sa mala
obmedziť na európske politické strany a k nim pridružené európske
politické nadácie, ktoré boli uznané ako také a získali európsky právny štatút.
Súčasne so zabezpečením, aby podmienky na vytvorenie európskej
politickej strany neboli neprimerané a aby ich organizované a seriózne
nadnárodné aliancie politických strán a/alebo fyzických osôb mohli bez
problémov splniť, je potrebné stanoviť aj primerané kritériá
prideľovania obmedzených zdrojov z rozpočtu EÚ, ktoré objektívne
preukážu skutočné európske ambície a skutočnú volebnú podporu
európskej politickej strany. Kritériom, ktoré najlepšie spĺňa tieto
podmienky a ktoré je presným ukazovateľom uznania európskej politickej
strany zo strany voličov, je výsledok volieb do Európskeho parlamentu, na
ktorých sa európske politické strany podľa tohto nariadenia musia
zúčastniť. Ten by mal odrážať úlohu Európskeho parlamentu ako
subjektu, ktorý priamo zastupuje občanov Únie v zmysle článku 10 ods.
2 Zmluvy o Európskej únii, ako aj cieľ európskych politických strán v
plnej miere sa zúčastňovať na demokratickom živote EÚ a
stať sa aktívnymi aktérmi európskej zastupiteľskej demokracie, ktorí
budú účinne vyjadrovať názory, stanoviská a politickú vôľu
občanov Únie. Oprávnenosť na financovanie zo všeobecného
rozpočtu EÚ by preto mala byť obmedzená iba na tie politické strany,
ktoré sú zastúpené v Európskom parlamente aspoň jedným zo svojich
členov, a na európske politické nadácie, ktoré sa o financovanie uchádzajú
prostredníctvom európskej politickej strany, ktorá je zastúpená v Európskom
parlamente aspoň jedným zo svojich členov.
(13)     S cieľom zvýšiť
transparentnosť financovania európskych politických strán a predísť
možnému zneužívaniu pravidiel financovania by sa na člena Európskeho
parlamentu, a to iba na účely financovania, malo nazerať ako na
člena iba jednej európskej politickej strany, ktorá by mala byť tou
stranou, ku ktorej je pridružená jeho národná alebo regionálna politická strana
v posledný deň lehoty na predloženie žiadosti o financovanie.
(14)     Je potrebné stanoviť, ako
majú európske politické strany a k nim pridružené európske politické nadácie
postupovať pri predkladaní žiadostí o finančné prostriedky zo
všeobecného rozpočtu Európskej únie, ako aj postupy, kritériá a pravidlá,
ktoré sa musia dodržiavať pri rozhodovaní o poskytnutí takéhoto
financovania.
(15)     S cieľom podporiť
európsku politickú kultúru nezávislosti a zodpovednosti by sa niektoré druhy
darov a príspevkov európskym politickým stranám a nadáciám z iných zdrojov, než
je rozpočet Európskej únie, mali zakázať alebo by sa na nich mali
vzťahovať obmedzenia a prísnejšie požiadavky transparentnosti.
(16)     Mnoho členských štátov
uplatňuje zvýhodnený daňový režim na dary poskytnuté domácim politickým
stranám a politickým nadáciám, a to tak v prípade darcov, ako aj príjemcov.
Vzhľadom na potrebu podporovať rozvoj vlastných zdrojov európskych
politických strán a európskych politických nadácií je dôležité, aby bol tento
zvýhodnený daňový režim takisto automaticky dostupný pre európske
politické strany, európske politické nadácie a ich darcov, pokiaľ ide
o dary na vnútroštátnej alebo cezhraničnej úrovni.
(17)     Európske politické strany by
mali byť schopné financovať kampane vedené v rámci volieb do Európskeho
parlamentu, pričom financovanie a obmedzenie volebných výdavkov strán
a kandidátov v súvislosti s týmito voľbami by sa riadilo pravidlami
uplatniteľnými v jednotlivých členských štátoch. S cieľom
zvýšiť európske politické povedomie občanov Únie a podporiť
transparentnosť európskeho volebného procesu by sa európske strany mali
nabádať k tomu, aby počas volieb do Európskeho parlamentu
informovali občanov o väzbách medzi nimi a ich pridruženými národnými
politickými stranami a kandidátmi.
(18)     Európske politické strany by
nemali priamo ani nepriamo financovať iné politické strany a najmä
vnútroštátne politické strany alebo kandidátov. Európske politické nadácie by
nemali priamo ani nepriamo financovať európske ani vnútroštátne politické
strany alebo kandidátov. Okrem toho by európske politické strany a k nim
pridružené európske politické nadácie nemali financovať vnútroštátne
referendové kampane. V týchto zásadách sa odráža vyhlásenie č. 11
k článku 191 Zmluvy o založení Európskeho spoločenstva pripojené
k záverečnému aktu Zmluvy z Nice.
(19)     Z dôvodu transparentnosti a s
cieľom posilniť demokratickú kontrolu financovania európskych
politických strán a demokratickú zodpovednosť európskych politických strán
a európskych politických nadácií by sa mali zverejňovať informácie
považované za závažný verejný záujem, a to najmä informácie o ich
stanovách, členoch, účtovných závierkach, darcoch a daroch,
[príspevkoch] a grantoch z rozpočtu Únie, ako aj informácie týkajúce sa
rozhodnutí Európskeho parlamentu o registrácii, financovaní
a sankciách. Zriadenie regulačného rámca, ktorý zabezpečí
verejnú dostupnosť týchto informácií, je najúčinnejším prostriedkom,
ako zaistiť rovnaké podmienky a spravodlivú súťaž politických síl
a ako podporiť otvorený, transparentný a demokratický legislatívny
a volebný proces, a tým posilniť dôveru občanov
a voličov v európsku zastupiteľskú demokraciu a v širšom zmysle
aj predchádzať korupcii a zneužívaniu moci. V súlade so zásadou
proporcionality by sa povinnosť zverejňovať totožnosť
fyzických osôb nemala vzťahovať na tých členov európskej
politickej strany, ktorí na zverejnenie neposkytli výslovný súhlas, ani na dary
nepresahujúce hodnotu 1 000 EUR ročne na jedného darcu. Rovnako v
súlade so zásadou proporcionality by sa informácie o daroch mali
zverejňovať raz ročne, s výnimkou obdobia volebných kampaní
do Európskeho parlamentu alebo darov nad 12 000 EUR, ktoré by sa mali
zverejniť čo najskôr. 
(20)     Toto nariadenie rešpektuje
základné práva a zásady zakotvené v Charte základných práv Európskej únie,
najmä v jej článkoch 7 a 8, v ktorých sa stanovuje, že každý má právo
na rešpektovanie svojho súkromného a rodinného života a na ochranu osobných
údajov, ktoré sa ho týkajú, a musí sa vykonávať pri úplnom dodržiavaní
týchto práv a zásad. 
(21)     Na spracovávanie osobných
údajov Európskym parlamentom a výborom zloženým z nezávislých osobností,
ktoré sa vykonáva v rámci uplatňovania tohto nariadenia, sa vzťahuje
nariadenie Európskeho parlamentu a Rady (ES) č. 45/2001 z 18. decembra
2000 o ochrane jednotlivcov so zreteľom na spracovanie osobných
údajov inštitúciami a orgánmi Spoločenstva a o voľnom
pohybe takýchto údajov[15].
(22)     Na spracovanie osobných údajov
vykonávané pri uplatňovaní tohto nariadenia sa v plnej miere
uplatňuje smernica Európskeho parlamentu a Rady 95/46/ES
z 24. októbra 1995 o ochrane fyzických osôb pri spracovaní osobných
údajov a voľnom pohybe týchto údajov[16].
(23)     V záujme právnej istoty je
vhodné vysvetliť, že Európsky parlament, európske politické strany a
európske politické nadácie, vnútroštátne orgány príslušné na vykonávanie
kontroly aspektov súvisiacich s financovaním európskych politických strán a
európskych politických nadácií, ako aj ďalšie relevantné tretie strany
uvedené alebo stanovené v tomto nariadení sú prevádzkovateľmi údajov v
zmysle nariadenia (ES) č. 45/2001 alebo smernice 95/46/ES. Takisto je
potrebné stanoviť maximálnu lehotu, počas ktorej tieto subjekty môžu
uchovávať osobné údaje zhromaždené na účely zabezpečenia zákonnosti,
správnosti a transparentnosti financovania európskych politických strán a
európskych politických nadácií a členstva v európskych politických
stranách. Európsky parlament, európske politické strany a európske politické
nadácie, príslušné vnútroštátne orgány a relevantné tretie strany musia vo
funkcii prevádzkovateľov údajov prijať všetky vhodné opatrenia, aby
splnili povinnosti, ktoré im vyplývajú z nariadenia (ES) č. 45/2001 a
zo smernice 95/46/ES, týkajúce sa najmä oprávnenosti spracovania,
bezpečnosti spracovania a poskytovania informácií, ako aj práv dotknutých
osôb na prístup k svojim osobným údajom, na vykonanie ich opravy a na ich
vymazanie.
(24)     Pokiaľ ide o spracovanie
osobných údajov vykonávané pri uplatňovaní tohto nariadenia, uplatnia sa
ustanovenia kapitoly III smernice 95/46/ES o súdnych opravných
prostriedkoch, zodpovednosti a sankciách. Príslušné vnútroštátne orgány alebo
relevantné tretie strany by mali byť v súlade s uplatniteľným
vnútroštátnymi právnymi predpismi zodpovedné za škodu, ktorú spôsobia. Okrem
toho by členské štáty mali zabezpečiť, aby sa na príslušné
vnútroštátne orgány alebo relevantné tretie strany v prípade porušenia
tohto nariadenia vzťahovali primerané sankcie.
(25)     Stanovia sa osobitné pravidlá
a postupy rozdeľovania rozpočtových prostriedkov, ktoré sú každý rok
k dispozícii zo všeobecného rozpočtu Európskej únie, a to
s ohľadom na jednej strane na počet príjemcov a na strane druhej
na podiel zvolených členov do Európskeho parlamentu každej dotovanej
európskej politickej strany a v širšom poňatí aj jej pridruženej
európskej politickej nadácie. Týmito pravidlami sa stanoví úplná
transparentnosť, účtovná evidencia, audit a finančná kontrola
európskych politických strán a k nim pridružených európskych politických
nadácií a audity vykonávané Európskym parlamentom a Dvorom audítorov, ako
aj primerané sankcie vrátane prípadu porušenia hodnôt, na ktorých je Únia
založená, európskou politickou stranou alebo európskou politickou nadáciou.
(26)     Európsky parlament by mal
pravidelne overovať, či sú podmienky a požiadavky týkajúce sa
registrácie a financovania európskych politických strán a európskych
politických nadácií naďalej splnené. Toto overenie by sa malo vykonať
raz ročne alebo na základe odôvodnenej žiadosti fyzickej alebo právnickej
osoby. Rozhodnutia týkajúce sa uznávania hodnôt, na ktorých je Únia založená,
by sa mali prijímať iba v súlade s postupom osobitne určeným na
tento účel a po konzultácii s výborom nezávislých osobností.
(27)     Technická pomoc, ktorú má
poskytovať Európsky parlament európskym politickým stranám, by sa mala
riadiť zásadou rovnakého zaobchádzania, mala by sa poskytovať na
základe faktúry a platby a mali by sa o nej podávať pravidelné verejné
správy.
(28)     Uplatňovanie
kľúčových aspektov tohto nariadenia by sa malo prezentovať na
webovej stránke určenej na tento účel a malo by podliehať
preskúmaniu vo výročnej správe Európskeho parlamentu, ktorá by sa mala
zverejniť.
(29)     Súdna kontrola, ktorá patrí do
príslušnosti Súdneho dvora Európskej únie pomôže zaistiť správne
uplatňovanie tohto nariadenia. Mali by sa takisto prijať ustanovenia
o administratívnych odvolacích postupoch.
(30)     Vzhľadom na potrebu
významných zmien a doplnení pravidiel a postupov, ktoré sa
v súčasnosti uplatňujú na európske politické strany a európske
politické nadácie, by sa nariadenie (ES) č. 2004/2003 malo zrušiť,
PRIJALI TOTO NARIADENIE:
KAPITOLA I
VŠEOBECNÉ USTANOVENIA
Článok 1
Predmet úpravy
V tomto nariadení
sa stanovujú podmienky upravujúce štatút a financovanie politických strán na
európskej úrovni (ďalej len „európskych politických strán“) a politických
nadácií na európskej úrovni (ďalej len „európskych politických nadácií“).
Článok 2
Vymedzenie pojmov
Na účely
tohto nariadenia sa uplatňujú tieto vymedzenia pojmov:
(1)          „politická strana“ je združenie
občanov, ktoré sleduje politické ciele;
(2)          „aliancia politických strán“ je
štruktúrovaná spolupráca medzi politickými stranami a/alebo fyzickými osobami z
rôznych členských štátov;
(3)          „európska politická strana“ je
„politická aliancia“, ktorá sleduje politické ciele a je zaregistrovaná v
Európskom parlamente v súlade s podmienkami a postupmi stanovenými v tomto
nariadení;
(4)          „európska politická nadácia“ je
subjekt, ktorý je formálne pridružený k niektorej európskej politickej strane,
má stanovy zaregistrované v Európskom parlamente v súlade
s podmienkami a postupmi stanovenými v tomto nariadení
a prostredníctvom svojej činnosti posilňuje a dopĺňa v
rámci cieľov a základných hodnôt presadzovaných Európskou úniou ciele
európskej politickej strany plnením jednej alebo viacerých z týchto úloh:
(a)         
sledovanie, analyzovanie a obohacovanie
diskusie o otázkach európskej verejnej politiky a o procese
európskej integrácie;
(b)         
vyvíjanie činností spojených s otázkami
európskej verejnej politiky, ako napríklad organizovanie a podpora
seminárov, školení, konferencií a štúdií na tieto témy určených pre
príslušné zainteresované strany, vrátane mládežníckych organizácií a iných
predstaviteľov občianskej spoločnosti;
(c)         
rozvoj spolupráce s cieľom podpory demokracie,
a to aj v tretích krajinách;
(d)         
poskytovanie rámca pre spoluprácu vnútroštátnych
politických nadácií, akademikov a iných príslušných aktérov na európskej
úrovni;
(5)          „regionálny
parlament“ alebo „regionálne zhromaždenie“ je subjekt, ktorého členovia
buď majú volebný mandát na regionálnej úrovni, alebo sa politicky
zodpovedajú volenému zhromaždeniu; 
(6)          „financovanie zo všeobecného
rozpočtu Európskej únie“ je grant udelený podľa prvého oddielu hlavy
IV nariadenia Rady (ES, EURATOM) č. 1605/2002 z 25. júna 2002
o rozpočtových pravidlách, ktoré sa vzťahujú na všeobecný
rozpočet Európskych spoločenstiev[17]
(ďalej len „nariadenie o rozpočtových pravidlách“) alebo
[príspevok] priznaný v súlade s [...][18];
(7)          „dar“ je poskytnutie hotovosti a
iných hmotných darov (tovaru alebo služieb), ktoré predstavujú hospodársku
výhodu pre príslušnú európsku politickú stranu alebo európsku politickú
nadáciu.
KAPITOLA II
Štatút európskych politických strán a európskych politických nadácií 
Článok 3
Podmienky registrácie
1.           Politická aliancia, tak ako
je vymedzená v článku 2 bode 2, môže požiadať Európsky parlament
o registráciu svojich stanov európskej politickej strany za týchto
podmienok:
(a)         
musí mať sídlo v niektorom členskom
štáte;
(b)         
musí byť zastúpená najmenej v jednej štvrtine
členských štátov poslancami Európskeho parlamentu alebo v národných
parlamentoch, regionálnych parlamentoch, regionálnych zhromaždeniach, alebo
musela získať aspoň v jednej štvrtine
členských štátov najmenej tri percentá hlasov odovzdaných v každom z
týchto členských štátov pri posledných voľbách do Európskeho
parlamentu;
(c)         
musí dodržiavať, najmä vo svojom programe a
činnostiach a prostredníctvom činnosti svojich členov, hodnoty,
na ktorých je založená Európska únia, t. j. úctu k ľudskej
dôstojnosti, slobodu, demokraciu, rovnosť, právny štát a rešpektovanie
ľudských práv vrátane práv osôb patriacich k menšinám;
(d)         
musela sa zúčastniť volieb do Európskeho
parlamentu alebo verejne vyjadriť svoj úmysel zúčastniť sa
najbližších volieb do Európskeho parlamentu;
(e)         
nesmie sledovať ciele spojené so ziskom.
2.           Politická nadácia je
oprávnená požiadať Európsky parlament o registráciu svojich stanov
európskej politickej nadácie za týchto podmienok:
(a)         
musí byť pridružená k európskej
politickej strane uznanej v súlade s podmienkami a postupmi stanovenými v
tomto nariadení, čo musí byť potvrdené v registrovaných stanovách
danej strany;
(b)         
musí mať sídlo v niektorom členskom
štáte;
(c)         
musí dodržiavať, najmä vo svojom programe a
činnostiach, hodnoty, na ktorých je založená Európska únia, t. j.
úctu k ľudskej dôstojnosti, slobodu, demokraciu, rovnosť, právny
štát a rešpektovanie ľudských práv vrátane práv osôb patriacich
k menšinám;
(d)         
jej ciele musia dopĺňať ciele tej
európskej politickej strany, ku ktorej je oficiálne pridružená;
(e)         
jej riadiaci orgán sa musí skladať z
členov pochádzajúcich najmenej z jednej štvrtiny členských štátov;
(f)           
nesmie sledovať ciele spojené so ziskom.
3.           Európska politická strana
môže mať iba jednu formálne pridruženú európsku politickú nadáciu.
Formálny vzťah medzi európskou politickou stranou a k nej
pridruženou európskou politickou nadáciou musí byť uvedený
v stanovách oboch týchto organizácií v súlade s s článkom 4 ods.
1 a článkom 5. Každá európska politická strana a pridružená
európska politická nadácia musí zabezpečiť oddelenie každodenného
riadenia, riadiacich štruktúr a finančného účtovníctva európskej
politickej strany na jednej strane a jej európskej politickej nadácie na strane
druhej.
Článok 4
Riadenie a vnútorná demokracia európskych politických strán
1.           Stanovy európskej politickej
strany zahŕňajú administratívne a právne ustanovenia upravujúce
prinajmenšom tieto prvky:
(a)         
názov strany, ktorý musí byť jasne
odlíšiteľný, a to aj v jeho skrátenej podobe, od akejkoľvek inej
existujúcej európskej politickej strany;
(b)         
adresa jej sídla, ktoré musí byť v niektorom z
členských štátov;
(c)         
právna forma strany, ako je uznaná v právnom
poriadku členského štátu, v ktorom má svoje sídlo;
(d)         
písomný politický program, v ktorom sa stanovuje
účel a ciele strany;
(e)         
dodržiavanie zásady neziskovosti, bez toho, aby
boli dotknuté ustanovenia článku 12 ods. 4;
(f)           
ak je to relevantné, názov pridruženej politickej
nadácie a opis formálneho vzťahu medzi nimi;
(g)         
informácie o zastúpení strany, pokiaľ ide
o všetky úkony každodenného riadenia vrátane právneho zastúpenia;
(h)         
správa a finančné riadenie strany;
(i)           
orgány alebo fyzické osoby, ktoré majú v každom z
príslušných členských štátov právo konať v mene politickej strany,
najmä nadobúdať hnuteľný a nehnuteľný majetok alebo
nakladať s ním a zastupovať ju v súdnom konaní;
(j)           
rozpustenie subjektu ako uznanej európskej
politickej strany.
2.           Stanovy európskej politickej
strany zahŕňajú pravidlá vnútornej demokracie upravujúce prinajmenšom
tieto prvky:
(a)         
prijímanie, vystúpenie alebo vylúčenie
členov strany s pripojeným zoznamov členov;
(b)         
práva a povinnosti spojené so všetkými druhmi
členstva vrátane pravidiel zaručujúcich práva všetkých členov,
či už fyzických alebo právnických osôb, na zastupovanie a príslušné
hlasovacie práva;
(c)         
fungovanie valného zhromaždenia, na ktorom musí
byť zabezpečené zastúpenie všetkých členov;
(d)         
demokratické voľby všetkých ostatných
riadiacich orgánov a demokratické rozhodovanie v týchto riadiacich orgánoch s
uvedením presných právomocí, povinností a zloženia vrátane spôsobu vymenovania
a odvolania ich členov, jasné a transparentné kritériá výberu kandidátov a
voľby funkcionárov, ktorých mandát musí byť časove obmedzený,
ale môže byť obnoviteľný;
(e)         
vnútrostranícky rozhodovací proces, najmä postup
pri hlasovaní a požiadavky na uznášaniaschopnosť;
(f)           
jej prístup k transparentnosti, najmä
pokiaľ ide o účtovné knihy, účtovné závierky a dary,
súkromie a ochranu osobných údajov; 
(g)         
postup zmeny a doplnenia stanov.
Článok 5
Riadenie európskych politických nadácií
Stanovy európskej politickej nadácie
zahŕňajú ustanovenia upravujúce prinajmenšom tieto prvky:
(a)         
názov nadácie, ktorý musí byť jasne
odlíšiteľný, a to aj v jeho skrátenej podobe, od akejkoľvek inej
existujúcej európskej politickej nadácie;
(b)         
adresa sídla, ktoré musí byť v niektorom z
členských štátov;
(c)         
právna forma nadácie, ako je uznaná v právnom
poriadku členského štátu, v ktorom má svoje sídlo;
(d)         
opis účelu a cieľov nadácie, ktoré musia
byť zlučiteľné s úlohami uvedenými v článku 2 bode 4;
(e)         
dodržiavanie zásady neziskovosti; 
(f)           
názov európskej politickej strany, ku ktorej je
priamo pridružená, a opis formálneho vzťahu medzi nimi;
(g)         
zoznam orgánov nadácie s presným uvedením ich
právomocí, povinností a zloženia vrátanie spôsobov vymenovania
a odvolania ich členov a vedúcich činiteľov;
(h)         
správa a finančné riadenie nadácie;
(i)           
orgány alebo fyzické osoby, ktoré majú v každom z
dotknutých členských štátov právo konať v mene politickej strany,
najmä nadobúdať hnuteľný a nehnuteľný majetok alebo
nakladať s ním a zastupovať v súdnom konaní;
(j)           
postup zmeny a doplnenia stanov;
(k)         
rozpustenie subjektu ako uznanej európskej
politickej nadácie.
Článok 6
Registrácia
1.           Európsky parlament zriadi
register (ďalej len „register“) na účely registrácie európskych
politických strán a európskych politických nadácií.
2.           Ak chce politická aliancia,
tak ako je definovaná v článku 2 bode 2, alebo politická nadácia
pridružená k európskej politickej strane požiadať o registráciu
svojich stanov, musí predložiť žiadosť Európskemu parlamentu.
3.           K žiadosti sa prikladajú:
(a)         
doklady o tom, že žiadateľ spĺňa
podmienky stanovené v článku 3;
(b)         
stanovy strany alebo nadácie, ktoré
zahŕňajú, tak ako sa to požaduje v článkoch 4 a 5, písomný
politický program strany alebo opis účelu a cieľov nadácie, ako aj
príslušné pravidlá a ustanovenia o riadení a vnútornej demokracii.
4.           Politická nadácia môže
zaregistrovať svoje stanovy v registri iba prostredníctvom európskej
politickej strany, ku ktorej je pridružená.
5.           Do troch mesiacov od
doručenia žiadosti o registráciu Európsky parlament prijme rozhodnutie,
ktoré uverejní v Úradnom vestníku Európskej únie spolu so stanovami
strany alebo nadácie. V prípade, že žiadosť nebola schválená, sa uverejnia
dôvody jej zamietnutia.
6.           Každá zmena dokumentov alebo
stanov predložená ako súčasť žiadosti o registráciu v súlade
s ods. 3 sa oznámi Európskemu parlamentu do štyroch týždňov.
7.           Aktualizovaný zoznam
členov európskej politickej strany, pripojený k stanovám strany v
súlade s článkom 4 ods. 2, sa zašle Európskemu parlamentu raz ročne.
V prípade, že dôjde k zmenám, v dôsledku ktorých už európska
politická strana ďalej nespĺňa požiadavku stanovenú v
článku 3 ods. 1 písm. b), sa však tento zoznam zašle Európskemu parlamentu
do štyroch týždňov.
Článok 7
Overovanie registrácie
1.           Európsky parlament
každoročne overuje, či európske politické strany a európske politické
nadácie naďalej spĺňajú podmienky a požiadavky stanovené
v článkoch 3, 4 a 5.
Tam, kde je to relevantné, sa overovanie uvedené v
tomto odseku časove zosúladí s vybavovaním žiadosti o financovanie
uvedenom v článku 13, aby sa v prípade potreby umožnila koordinácia
činností registra a povoľujúceho úradníka a výmena informácií medzi
nimi.
2.           Kedykoľvek o to
požiada jedna štvrtina jeho členov zastupujúcich najmenej tri politické
skupiny v Európskom parlamente, Európsky parlament väčšinou hlasov svojich
členov rozhodne, či sú naďalej splnené podmienky uvedené v
článku 3 ods. 1 písm. c) v prípade európskej politickej strany a v
článku 3 ods. 2 písm. c) v prípade európskej politickej nadácie.
Európsky parlament pred prijatím rozhodnutia
vypočuje zástupcov príslušnej európskej politickej strany alebo európskej
politickej nadácie a požiada výbor zložený z nezávislých osobností, aby v
primeranej lehote oznámil svoje stanovisko k tejto veci.
Tento výbor pozostáva z troch členov,
pričom jedného člena vymenuje Európsky parlament, jedného Rada a
jedného Komisia, a to do šiestich mesiacov po skončení prvého zasadnutia
Európskeho parlamentu po voľbách do Európskeho parlamentu. Sekretariát a
financovanie výboru zabezpečuje Európsky parlament.
3.           Každá fyzická alebo právnická
osoba môže kedykoľvek predložiť Európskemu parlamentu žiadosť o
overenie, či sú naďalej splnené podmienky a požiadavky uvedené v
odseku 1. Porušenie hodnôt, na ktorých je založená Únia, európskou politickou
stranou vrátane jej členov alebo európskou politickou nadáciou možno
posúdiť iba v súlade s ods. 2. 
4.           Ak Európsky parlament zistí,
že niektorá z podmienok alebo požiadaviek uvedených v odseku 1 už nie je
splnená, uplatní ustanovenia článku 11, článku 22, alebo oboch týchto
článkov, pričom náležite zohľadní ustanovenia článku 23.
5.           Európska politická nadácia
automaticky stráca svoj štatút, ak je európska politická strana, ku ktorej je
pridružená, vymazaná z registra. Príslušný povoľujúci úradník zníži
stanovenú výšku príspevku alebo grantu, ukončí dohodu o príspevku alebo
grante alebo zruší rozhodnutie o financovaní z prostriedkov Únie
poskytovanom na základe tohto nariadenia a nariadi vrátenie neoprávnene
vyplatených prostriedkov vrátane všetkých prostriedkov Únie, ktoré neboli
využité ku dňu prijatia rozhodnutia na základe článku 11.
KAPITOLA III
Právny štatút európskych politických strán a európskych politických nadácií 
Článok 8
Právna subjektivita
Európska politická strana a európska politická
nadácia majú právnu subjektivitu, ktorú nadobúdajú dňom ich zápisu do
registra v súlade s článkom 6.
Článok 9
Právne uznanie a právna spôsobilosť
Európska politická strana a európska politická
nadácia majú plné právne uznanie a plnú právnu spôsobilosť vo všetkých
členských štátoch.
Článok 10
Rozhodné právo
1.           Európska politická strana a
európska politická nadácia sa riadia týmto nariadením a, ak to toto
nariadenie výslovne povoľuje, svojimi stanovami.
2.           Pokiaľ ide
o záležitosti, ktoré toto nariadenie neupravuje alebo ich upravuje len
čiastočne, európska politická strana a európska politická nadácia
sa v tých aspektoch, ktoré upravené nie sú, riadia vnútroštátnymi právnymi
predpismi toho členského štátu, v ktorom majú sídlo,
uplatniteľnými na právnu formu uvedenú v stanovách strany alebo
nadácie. Činnosti, ktoré európska politická strana a európska politická
nadácia vykonávajú v iných členských štátoch, sa riadia príslušnými
vnútroštátnymi predpismi týchto členských štátov.
Článok 11
Ukončenie európskeho právneho štatútu a jeho zrušenie
1.           Európska politická strana
alebo európska politická nadácia stráca svoj štatút alebo sa ho vzdáva a
prestáva mať európsku právnu subjektivitu v jednom z týchto prípadov:
(a)         
jej riadiaci orgán rozhodne o zrušení
európskej politickej strany alebo európskej politickej nadácie;
(b)         
jej riadiaci orgán rozhodne o zmene európskej
politickej strany alebo európskej politickej nadácie na inú právnickú osobu
uznanú právnym poriadkom členského štátu;
(c)         
európska politická strana v dôsledku zmien
v členstve alebo po voľbách do Európskeho parlamentu už
nespĺňa požiadavky uvedené v článku 3 ods. 1 písm. b);
(d)         
je vymazaná z registra v súlade s ustanoveniami
článku 22 ods. 1 alebo ods. 4 alebo v súlade s článkom 7 ods. 5.
2.           Európsky parlament prijme
rozhodnutie o ukončení európskeho právneho štatútu
a o vymazaní z registra.
3.           Ak nastane niektorý z
prípadov uvedených v ods. 1 písm. a), b) alebo c), bude akékoľvek platné
rozhodnutie o financovaní z prostriedkov Únie, ktoré je poskytované európskej
politickej strane alebo európskej politickej nadácii na základe tohto
nariadenia, zrušené a akákoľvek platná dohoda o takomto financovaní
ukončená, pričom všetky nevyužité finančné prostriedky Únie
vrátane nevyužitých prostriedkov Únie z predchádzajúcich rokov budú
vrátené.
4.           Likvidácia, platobná
neschopnosť, zastavenie platieb a podobné konania sa riadia právnymi
predpismi uplatniteľnými v členskom štáte, v ktorom má európska
politická strana alebo európska politická nadácia sídlo, na právnu formu
uvedenú v jej stanovách.
KAPITOLA IV
Financovanie
Článok 12
Podmienky financovania
1.           Európska politická strana,
ktorá je registrovaná v súlade s podmienkami a postupmi stanovenými v tomto
nariadení, je zastúpená v Európskom parlamente najmenej jedným svojim
členom a nenachádza sa v žiadnej zo situácií uvedených v článku [93]
nariadenia o rozpočtových pravidlách, ktorá by viedla k jej
vylúčeniu, môže požiadať o finančné prostriedky zo
všeobecného rozpočtu Európskej únie v súlade s podmienkami, ktoré
Európsky parlament uverejní v rámci výzvy na predkladanie žiadostí o príspevky.
2.           Európska politická nadácia, ktorá
je pridružená k európskej politickej strane oprávnenej žiadať
o finančné prostriedky podľa ods. 1, je zaregistrovaná v súlade
s podmienkami a postupmi stanovenými v tomto nariadení a nenachádza
sa v žiadnej zo situácií uvedených v článku [93] nariadenia
o rozpočtových pravidlách, ktorá by viedla k jej vylúčeniu, môže
požiadať o finančné prostriedky zo všeobecného rozpočtu
Európskej únie v súlade s podmienkami, ktoré Európsky parlament uverejní v
rámci výzvy na predkladanie návrhov.
3.           Na účely stanovenia
oprávnenosti na financovanie zo všeobecného rozpočtu Európskej únie
v súlade s ods. 1 a článkom 3 ods. 1 písm. b) a na účely
uplatnenia ustanovení článku 14 ods. 1 sa člen Európskeho parlamentu
považuje za člena iba jednej európskej politickej strany, ktorá, ak je to
relevantné, je tou stranou, ku ktorej je pridružená jeho vnútroštátna alebo
regionálna politická strana k poslednému dňu lehoty na predloženie
žiadosti o financovanie.
4.           Finančné príspevky alebo
granty zo všeobecného rozpočtu Európskej únie nesmú prekročiť
90 % ročných refundovateľných výdavkov európskej politickej
strany a 95 % ročných oprávnených nákladov uvedených v
rozpočte európskej politickej nadácie. Európske politické strany môžu
použiť akúkoľvek nevyužitú časť príspevkov
z rozpočtu EÚ, ktoré im boli pridelené na refundovateľné
výdavky, do dvoch rozpočtových rokov od pridelenia príspevku. V súlade s
nariadením o rozpočtových pravidlách sa nepoužité sumy po uplynutí
týchto dvoch rokov vracajú.
Článok 13
Žiadosť o financovanie
1.           Na to, aby európska politická
strana alebo európska politická nadácia, ktorá spĺňa podmienky
uvedené v článku 12 ods. 1 alebo ods. 2, získala finančné prostriedky
zo všeobecného rozpočtu Európskej únie, musí každý rok predložiť žiadosť
Európskemu parlamentu po výzve na predkladanie žiadostí o [príspevky]
alebo výzve na predkladanie návrhov.
2.           Európska politická strana
alebo európska politická nadácia musí v čase predloženia tejto žiadosti
spĺňať povinnosti uvedené v článku 19 a odo dňa
predloženia žiadosti do konca rozpočtového roku, na ktorý sa [príspevok]
alebo grant vzťahuje, musí zostať zapísaná v registri a nesmie
byť predmetom žiadnej zo sankcií uvedených v článku 22.
3.           Európska politická nadácia
priloží k svojej žiadosti svoj ročný pracovný program.
4.           Príslušný povoľujúci
úradník prijme rozhodnutie do troch mesiacov od uzávierky výzvy na predkladanie
žiadostí o [príspevky] alebo výzvy na predkladanie návrhov a pridelí
a spravuje príslušné rozpočtové prostriedky v súlade s nariadením
o rozpočtových pravidlách.
5.           Európska politická nadácia
môže požiadať o financovanie zo všeobecného rozpočtu Európskej únie
len prostredníctvom európskej politickej strany, ku ktorej je pridružená.
Článok 14
Kritériá poskytovania finančných prostriedkov a ich rozdeľovanie
1.           Príslušné prostriedky, ktoré
sú k dispozícii pre európske politické strany a európske politické nadácie
a ktoré boli pridelené ako [príspevky] alebo granty v súlade
s článkom 13, sa každoročne rozdeľujú na základe tohto kľúča:
–              
15 % sa rozdeľuje v rovnakých čiastkach,
–              
85 % sa rozdeľuje medzi európske
politické strany v pomere k podielu zvolených členov Európskeho
parlamentu.
Rovnaký kľúč rozdelenia sa použije na
poskytnutie financovania európskym politickým nadáciám na základe ich
pridruženia k európskej politickej strane. 
2.           Rozdelenie uvedené v ods. 1
sa zakladá na počte zvolených členov Európskeho parlamentu, ktorí sú
členmi európskej politickej strany uchádzajúcej sa o financovanie
k poslednému dňu lehoty na predloženie žiadostí, pričom sa
zohľadnia ustanovenia článku 12 ods. 3.
Po tomto dátume nemajú zmeny počtu
členov žiadny vplyv na príslušný podiel finančných prostriedkov
poskytnutých jednotlivým európskym politickým stranám alebo európskym
politickým nadáciám. Tým nie je dotknutá požiadavka uvedená v článku
12 ods. 1, aby bola európska politická strana zastúpená v Európskom parlamente
najmenej jedným z jej členov.
Článok 15
Dary a príspevky
1.           Európske politické strany a
európske politické nadácie môžu prijímať dary od fyzických alebo
právnických osôb v hodnote najviac 25 000 EUR ročne na jedného darcu,
bez toho, aby bol dotknutý ods. 5.
2.           Európske politické strany a
európske politické nadácie predkladajú súčasne s ročnou účtovnou
závierkou Európskemu parlamentu v súlade s článkom 19 aj zoznam všetkých
darcov a ich zodpovedajúcich darov s uvedením charakteru a hodnoty
jednotlivých darov. Tento odsek sa vzťahuje aj na príspevky členov
uvedené v ods. 7 a 8.
3.           Dary prijaté európskymi
politickými stranami a európskymi politickými nadáciami v priebehu šiestich
mesiacov pred voľbami do Európskeho parlamentu sa musia raz za týždeň
písomne oznámiť Európskemu parlamentu v súlade s ustanoveniami ods. 2.
4.           Jednotlivé dary presahujúce
hodnotu 12 000 EUR, ktoré európske politické strany a európske
politické nadácie prijali, sa musia bezodkladne písomne oznámiť Európskemu
parlamentu v súlade s ustanoveniami ods. 2.
5.           Európska politická strana a
európska politická nadácia nesmú prijať:
(a)         
anonymné dary alebo príspevky;
(b)         
dary z rozpočtov politických skupín v
Európskom parlamente;
(c)         
dary od podnikateľského subjektu, na ktorý
môžu mať orgány verejnej moci priamy alebo nepriamy dominantný vplyv na
základe jeho vlastníctva, ich finančnej účasti v ňom alebo
predpisov, ktoré sa naň uplatňujú;
(d)         
dary od akéhokoľvek orgánu verejnej moci
z tretej krajiny vrátane darov od akéhokoľvek podnikateľského
subjektu, na ktorý môžu mať orgány verejnej moci priamy alebo nepriamy
dominantný vplyv na základe vlastníctva tohto subjektu, ich finančnej
účasti v ňom alebo predpisov, ktoré sa naň uplatňujú.
6.           Akýkoľvek dar, ktorý
podľa tohto nariadenia nie je povolený, sa musí do 30 dní odo
dňa, kedy ho európska politická strana alebo európska politická nadácia
dostala:
–                        
vrátiť darcovi alebo akejkoľvek osobe
konajúcej v mene darcu, alebo
–                        
ak nie je možné takýto dar vrátiť,
oznámiť ho Európskemu parlamentu. Povoľujúci úradník prikročí
k vydaniu príkazu na vymáhanie v súlade s ustanoveniami
článkov [71] a [72] nariadenia o rozpočtových pravidlách. Finančné
prostriedky sa zaúčtujú ako všeobecné príjmy do rozpočtového oddielu
Európskeho parlamentu.
7.           Príspevky európskej
politickej strane od jej členov sú prípustné. Tieto príspevky nesmú
presiahnuť 40 % ročného rozpočtu európskej politickej
strany.
8.           Príspevky pre európsku
politickú nadáciu od jej členov a od európskych politických strán sú
prípustné. Tieto príspevky nesmú presiahnuť 40 % ročného
rozpočtu európskej politickej nadácie a nesmú pochádzať
z finančných prostriedkov prijatých európskou politickou stranou podľa
tohto nariadenia zo všeobecného rozpočtu Európskej únie.
Dôkazné bremeno nesie príslušná európska politická
strana, ktorá vo svojich účtovných záznamoch jasne uvedie pôvod
finančných prostriedkov použitých na financovanie svojej pridruženej
európskej politickej nadácie.
Článok 16
Nediskriminačný daňový režim pre dary a darcov
1.           Na každú európsku politickú
stranu alebo európsku politickú nadáciu, ktorá dostane dar
z vnútroštátnych zdrojov alebo zo zahraničia, sa vzťahuje
rovnaký daňový režim, aký sa uplatňuje na dary pre politické strany
alebo politické nadácie so sídlom v príslušnom členskom štáte.
2.           Na akúkoľvek fyzickú
alebo právnickú osobu poskytujúcu európskej politickej strane alebo európskej
politickej nadácii dary na vnútroštátnej úrovni alebo zo zahraničia sa
vzťahuje rovnaký daňový režim, aký sa uplatňuje na dary
poskytnuté politickej strane alebo politickej nadácii so sídlom
v členskom štáte, v ktorom je darca rezidentom na daňové
účely.
3.           Na účely odsekov 1
a 2 sa európska politická strana a európska politická nadácia
považuje za rovnocennú s politickou stranou a politickou nadáciou
založenou podľa právnych predpisov príslušných členských štátov.
Článok 17
Financovanie kampaní v rámci volieb do Európskeho parlamentu
1.           Finančné prostriedky
európskych politických strán zo všeobecného rozpočtu Európskej únie alebo
s akéhokoľvek iného zdroja môžu byť použité na financovanie kampaní
vedených v rámci volieb do európskeho parlamentu, na ktorých sa európske
politické strany zúčastňujú v súlade s článkom 3 ods. 1 písm.
d).
V súlade s článkom 8 Aktu
o priamych a všeobecných voľbách poslancov Európskeho parlamentu[19] sa financovanie
a obmedzenie výdavkov pre všetky strany a kandidátov spojených
s voľbami do Európskeho parlamentu riadi v každom členskom
štáte vnútroštátnymi predpismi.
2.           Výdavky spojené s
kampaňami vedenými v rámci volieb do Európskeho parlamentu musia byť
jasne označené ako také v ročných účtovných závierkach
európskych politických strán.
3.           Európske politické strany
prijmú v kontexte volieb do Európskeho parlamentu všetky vhodné opatrenia na
to, aby informovali občanov Únie o spolunáležitosti medzi
vnútroštátnymi politickými stranami a kandidátmi a európskymi politickými
stranami.
Článok 18
Zákaz financovania
1.           Finančné prostriedky
európskych politických strán zo všeobecného rozpočtu Európskej únie alebo
z akéhokoľvek iného zdroja nesmú byť použité na priame alebo nepriame
financovanie vnútroštátnych, regionálnych, alebo miestnych volieb, ani iných
politických strán a najmä vnútroštátnych politických strán alebo kandidátov.
2.           Finančné prostriedky
európskych politických nadácií zo všeobecného rozpočtu Európskej únie
alebo z akéhokoľvek iného zdroja nesmú byť použité na iné
účely než na financovanie ich úloh uvedených v článku 2 ods. 4 a na
výdavky, ktoré priamo súvisia s cieľmi uvedenými v ich stanovách
podľa článku 5. Nesmú byť najmä použité na priame alebo nepriame
financovanie európskych, vnútroštátnych, regionálnych alebo miestnych volieb,
politických strán, kandidátov alebo nadácií.
3.           Finančné prostriedky
európskych politických strán a európskych politických nadácií zo všeobecného
rozpočtu Európskej únie nesmú byť použité na financovanie
vnútroštátnych, regionálnych alebo miestnych referendových kampaní.
KAPITOLA V
Kontrola a transparentnosť
Článok 19
Účtovná závierka a ohlasovacia povinnosť 
1.           Najneskôr do šiestich
mesiacov po skončení rozpočtového roku predložia európske politické
strany a európske politické nadácie registru a príslušným vnútroštátnym orgánom
v členských štátoch:
(a)         
svoju ročnú účtovnú závierku a sprievodné
poznámky zahŕňajúce príjmy a výdavky, aktíva a záväzky na
začiatku a na konci rozpočtového roka v súlade s právnymi
predpismi uplatniteľnými v členskom štáte, v ktorom majú svoje sídlo;
(b)         
správu o externom audite ročnej
účtovnej závierky, ktorým sa overí tak spoľahlivosť ročnej
účtovnej závierky, ako aj zákonnosť a správnosť príjmov
a výdavkov. Tento audit vykoná nezávislý subjekt alebo odborník oprávnený
na kontrolu účtovníctva v súlade s právnymi predpismi uplatniteľnými
v členskom štáte, v ktorom majú svoje sídlo; 
(c)         
zoznam darcov a ich zodpovedajúcich darov uvedených
v súlade s článkom 15 ods. 2, 3 a 4.
2.           Ak sú výdavky európskych
politických strán spojené s výdavkami vnútroštátnych politických strán, alebo
výdavky európskych politických nadácií spojené s výdavkami vnútroštátnych
politických nadácií alebo iných organizácií, doklad o takýchto výdavkoch
vynaložených európskymi politickými stranami alebo európskymi politickými
nadáciami priamo alebo prostredníctvom týchto tretích strán musí byť
zahrnutý do ročnej účtovnej závierky uvedenej v ods. 1.
3.           Informácie uvedené v ods. 1
sa zverejňujú v súlade s článkom 24.
Článok 20
Vykonávanie a kontrola
1.           Rozpočtové prostriedky
na financovanie európskych politických strán a európskych politických nadácií
sa stanovujú v rámci ročného rozpočtového postupu a vynakladajú
sa v súlade s nariadením o rozpočtových pravidlách.
Podmienky týkajúce sa [príspevkov] a grantov
stanoví povoľujúci úradník vo výzve na predkladanie žiadostí
o [príspevky] a vo výzve na predkladanie návrhov.
2.           Kontrola finančných
prostriedkov prijatých zo všeobecného rozpočtu Európskej únie sa vykonáva
v súlade s nariadením o rozpočtových pravidlách.
Kontrola sa vykonáva aj na základe ročného
osvedčovania externým a nezávislým auditom, ako sa stanovuje v článku
19 ods. 1.
3.           Príslušné vnútroštátne orgány
členského štátu, v ktorom majú európske politické strany a európske
politické nadácie svoje sídlo, vykonávajú v súlade s článkom 10 ods.
2 kontrolu finančných prostriedkov získaných z iných zdrojov, než je
rozpočet Európskej únie, a všetkých výdavkov. Tieto kontroly sa vykonávajú
v spolupráci s Európskym parlamentom a príslušnými vnútroštátnymi orgánmi
v ostatných členských štátoch.
Vnútroštátne orgány a Európsky parlament sa
dohodnú na praktických podrobnostiach týkajúcich sa zdieľania informácií
o európskych politických stranách a európskych politických nadáciách.
4.           Európske politické strany
a európske politické nadácie, ktorým sa poskytnú finančné prostriedky
v súlade s týmto nariadením, predložia Dvoru audítorov na jeho
žiadosť všetky dokumenty alebo informácie potrebné na vykonávanie jeho
úloh.
5.           Rozhodnutie o pridelení
[príspevku] alebo grantu alebo dohoda o [príspevku] alebo grante výslovne
udeľuje Európskemu parlamentu a Dvoru audítorov právo vykonať
u európskej politickej strany, ktorá dostala [príspevok] alebo európskej
politickej nadácie, ktorá dostala grant zo všeobecného rozpočtu Európskej
únie, audit na základe záznamov a na mieste.
6.           Dvor audítorov a
povoľujúci úradník alebo akýkoľvek iný externý subjekt poverený
povoľujúcim úradníkom môže vykonávať potrebné overenia a kontroly na
mieste s cieľom overiť zákonnosť výdavkov a riadne
vykonávanie ustanovení rozhodnutia o pridelení [príspevku] alebo grantu
alebo dohody o [príspevku] alebo grante a v prípade európskych
politických nadácií riadne vykonávanie pracovného programu. Príjemca predloží
všetky dokumenty alebo informácie potrebné na vykonanie tejto úlohy.
7.           Európsky úrad pre boj proti
podvodom (OLAF) môže vykonávať kontroly vrátane kontrol a inšpekcií
na mieste v súlade s ustanoveniami a postupmi stanovenými v nariadení
Európskeho parlamentu a Rady (ES) č. 1073/1999 z 25. mája 1999
o vyšetrovaniach vykonávaných Európskym úradom pre boj proti podvodom
(OLAF)[20]
a v nariadení Rady (Euratom, ES) č. 2185/96 z 11. novembra 1996
o kontrolách a inšpekciách na mieste, vykonávaných Komisiou s cieľom
ochrany finančných záujmov Európskych spoločenstiev pred spreneverou
a inými podvodmi[21]
na účely zistenia, či v súvislosti s [príspevkami] alebo grantmi
poskytnutými podľa tohto nariadenia nedošlo k podvodu, korupcii alebo
akémukoľvek inému protiprávnemu konaniu poškodzujúcemu finančné
záujmy Únie. V prípade potreby môžu zistenia viesť k rozhodnutiu
Európskeho parlamentu o vrátení dlžných súm.
Článok 21
Technická podpora
Všetka technická podpora Európskeho parlamentu
európskym politickým stranám je založená na zásade rovnakého zaobchádzania.
Poskytuje sa za podmienok nie menej výhodných ako sú podmienky pre externé
organizácie a združenia, ktorým môžu byť poskytnuté podobné možnosti,
a poskytuje sa na základe faktúry a platby.
V súlade s článkom 24 Európsky parlament
zverejní do troch mesiacov po ukončení rozpočtového obdobia vo
výročnej správe podrobnosti technickej podpory poskytnutej každej
európskej politickej strane. 
Článok 22
Sankcie
1.           Ak Európsky parlament v
súlade s článkom 7 ods. 2 zistí, že európska politická strana alebo
európska politická nadácia nedodržala hodnoty, na ktorých je Únia založená,
alebo bola odsúdená rozsudkom, ktorý má účinok res judicata, za nezákonnú
činnosť poškodzujúcu finančné záujmy Únie podľa vymedzenia
v článku [93 ods. 1 písm. e)] nariadenia o rozpočtových
pravidlách, alebo nedodržala minimálne pravidlá vnútornej demokracie uvedené v
článku 4 ods. 2, môže byť vymazaná z registra, stratiť svoj
štatút v súlade s článkom 11 a akékoľvek platné
rozhodnutie o financovaní z prostriedkov Únie poskytovanom na základe
tohto nariadenia môže byť zrušené a akákoľvek platná dohoda
o takomto financovaní ukončená, pričom všetky finančné
prostriedky Únie vrátane nevyužitých prostriedkov Únie z predchádzajúcich
rokov budú vrátené.
2.           Európsky parlament uloží
európskej politickej strane alebo európskej politickej nadácii pokutu v rozsahu
ním stanovenom: 
(a)         
v prípade nedodržania ktorejkoľvek
z podmienok a požiadaviek stanovených v článkoch 3, 4 a 5, ktoré
nie sú uvedené v odseku 1 a ktoré nie sú výsledkom zmien
v členstve európskej politickej strany alebo volieb do Európskeho
parlamentu;
(b)         
v prípade nesplnenia oznamovacej povinnosti
stanovenej v článku 6 ods. 6 a 7 alebo ak Európsky parlament
zistí, že európska politická strana alebo európska politická nadácia
v ktoromkoľvek momente úmyselne poskytla nepravdivé alebo zavádzajúce
informácie;
(c)         
v prípade, že niektorý zo subjektov oprávnený
podľa tohto nariadenia na vykonávanie auditov alebo kontrol
u príjemcov finančných prostriedkov zo všeobecného rozpočtu
Európskej únie odhalí nepresnosti v ročnej účtovnej závierke;
(d)         
v prípade nesplnenia povinnosti predložiť
Európskemu parlamentu zoznam darcov a ich zodpovedajúcich darov v súlade
s článkom 15 ods. 2 alebo nesplnenia povinnosti oznámiť dary
v súlade s článkom 15 ods. 3 a 4;
(e)         
ak európska politická strana alebo európska
politická nadácia prijala dary, ktoré podľa článku 15 ods. 5 nie sú
povolené, alebo nesplnila oznamovaciu povinnosť vzťahujúcu sa na
takéto dary stanovenú v článku 15 ods. 6.
3.           Pri stanovení výšky pokuty
uloženej európskej politickej strane alebo európskej politickej nadácii
podľa ods. 2 Európsky parlament zohľadní závažnosť, trvanie
a prípadne opakovanie porušenia predpisov, čas, ktorý uplynul od
takéhoto konania, jeho úmyselnosť alebo mieru nedbanlivosti
a opatrenia prijaté na dosiahnutie súladu s podmienkami a
požiadavkami tohto nariadenia. Pokuta musí byť účinná a odrádzajúca
a nesmie prekročiť 10 % ročného rozpočtu príslušnej
európskej politickej strany alebo európskej politickej nadácie za rok, kedy sa
sankcia ukladá.
4.           Európska politická strana
alebo európska politická nadácia, ktorá po porušení predpisov uvedenom v ods. 2
písm. a) nezavedie opatrenia na nápravu situácie požadované Európskym
parlamentom, napriek tomu, že sa jej táto možnosť v súlade
s článkom 23 poskytne, môže byť vymazaná z registra a stráca
svoj štatút v súlade s článkom 11, pričom bude akékoľvek
platné rozhodnutie o financovaní z prostriedkov Únie, ktoré je
poskytované európskej politickej strane alebo európskej politickej nadácii na
základe tohto nariadenia, zrušené a akákoľvek platná dohoda o takomto
financovaní ukončená a všetky finančné prostriedky Únie vrátane
nevyužitých prostriedkov Únie z predchádzajúcich rokov budú vrátené.
5.           Európska politická strana
alebo európska politická nadácia, ktorej sa uloží sankcia na základe porušenia
predpisov podľa článku 2 už ďalej nespĺňa článok
13 ods. 2. V dôsledku toho príslušný povoľujúci úradník zníži
stanovenú výšku príspevku alebo grantu, ukončí dohodu o príspevku
alebo grante alebo zruší rozhodnutie o financovaní z prostriedkov
Únie poskytovanom na základe tohto nariadenia a nariadi vrátenie
neoprávnene vyplatených prostriedkov vrátane všetkých nevyužitých prostriedkov
Únie z predchádzajúcich rokov.
6.           Európska politická strana
alebo európska politická nadácia môže byť okrem toho vylúčená
z financovania na obdobie až piatich rokov, ak povoľujúci úradník
zistí, že sa dopustila vážneho zneužitia úradnej moci podľa článku
[93 ods. 1 písm. c)] nariadenia o rozpočtových pravidlách.
7.           Sankcie uložené podľa
tohto článku sa uplatňujú na všetky európske politické strany
a európske politické nadácie bez ohľadu na to, či sú príjemcami
finančných prostriedkov Únie. Príslušný povoľujúci úradník môže
uložiť ďalšie administratívne a/alebo finančné sankcie
v súlade s článkom [96 ods. 2] nariadenia
o rozpočtových pravidlách a článkom [145] jeho vykonávacích
pravidiel európskej politickej strane alebo európskej politickej nadácii, ktorá
sa nachádza v niektorej zo situácií uvedených v článku
[96 ods. 1] nariadenia o rozpočtových pravidlách, ktoré nie
sú upravené v predchádzajúcich odsekoch.
Článok 23
Vypočutia a nápravné opatrenia
1.           Pred prijatím konečného
rozhodnutia o sankciách podľa článku 22 Európsky parlament
poskytne príslušnej európskej politickej strane alebo európskej politickej
nadácii možnosť predložiť svoje pripomienky a, ak je to relevantné a
vhodné, zaviesť v primeranej lehote opatrenia potrebné na nápravu
situácie.
2.           Ak to Európsky parlament
považuje za potrebné, môže vypočuť aj iné fyzické alebo právnické
osoby vrátane žiadateľov uvedených v článku 7 ods. 3.
Kapitola VI
Záverečné ustanovenia
Článok 24
Transparentnosť
1.           Register zverejní na webovej
stránke zriadenej na tento účel:
(a)                   
názvy a stanovy všetkých registrovaných európskych
politických strán a európskych politických nadácií spolu s dokumentmi
predloženými ako súčasť žiadosti o registráciu v súlade
s článkom 6 ods. 3, a to najneskôr štyri týždne po tom, ako Európsky
parlament prijme svoje rozhodnutie. Po tomto dátume sa zverejnia všetky zmeny
oznámené Európskemu parlamentu podľa článku 6 ods. 6 a 7;
(b)                   
zoznam žiadostí, ktoré neboli schválené, spolu s
dokumentmi predloženými ako súčasť žiadosti o registráciu v
súlade s článkom 6 ods. 3 a dôvody zamietnutia, a to najneskôr
do štyroch týždňov po tom, ako Európsky parlament prijme svoje
rozhodnutie;
(c)                   
výročnú správu s tabuľkou, v ktorej
sú uvedené sumy vyplatené jednotlivým európskym politickým stranám
a európskym politickým nadáciám v každom rozpočtovom roku, v ktorom
dostali [príspevky] alebo im boli vyplatené granty zo všeobecného rozpočtu
Európskej únie;
(d)                   
ročné účtovné závierky a správy
o externom audite podľa článku 19 ods. 1 a v prípade
európskych politických nadácií záverečné správy o vykonávaní
pracovných programov;
(e)                   
mená darcov a ich zodpovedajúce dary oznámené
európskymi politickými stranami a európskymi politickými nadáciami
v súlade s článkom 15 ods. 2, 3 a 4, s výnimkou darov od
fyzických osôb nepresahujúcich hodnotu 1 000 EUR ročne na jedného
darcu, ktoré sa vykazujú ako „menšie dary“;
(f)                     
príspevky uvedené v článku 15 ods. 7 a 8 a
oznámené európskymi politickými stranami a európskymi politickými
nadáciami v súlade s článkom 15 ods. 2 vrátane totožnosti
členov, ktorí zaplatili príspevky, s výnimkou príspevkov od fyzických osôb
nepresahujúcich hodnotu 1 000 EUR ročne na jedného člena, ktoré
sa vykazujú ako „menšie príspevky“;
(g)                   
podrobnosti a odôvodnenia všetkých
konečných rozhodnutí prijatých Európskym parlamentom podľa
článku 22 vrátane prípadných stanovísk prijatých výborom nezávislých
osobností v súlade s článkom 7 ods. 2, pričom sa náležite
zohľadnia ustanovenia nariadenia (ES) č. 45/2001;
(h)                   
technickú pomoc poskytnutú európskym politickým
stranám v súlade s článkom 21;
(i)                     
ustanovenia o vykonávaní tohto nariadenia
uvedené v článku 28;
(j)                     
hodnotiacu správu Európskeho parlamentu
o uplatňovaní tohto nariadenia a financovaných činnostiach
uvedenú v článku 27.
2.           Zo zoznamu členov
európskej politickej strany pripojeného k stanovám strany v súlade
s článkom 4 ods. 2 a aktualizovaného v súlade s článkom 6
ods. 7 Európsky parlament zverejní celkový počet členov,
totožnosť právnických osôb, ktoré sú členmi, a mená fyzických osôb,
ktoré poskytli svoj výslovný písomný súhlas s ich zverejnením. Európske
politické strany zásadne požiadajú o tento súhlas všetky fyzické osoby,
ktoré sú ich členmi. 
3.           Európske politické strany
a európske politické nadácie poskytnú potenciálnym členom
a darcom prostredníctvom verejne dostupného vyhlásenia o ochrane
osobných údajov informácie požadované v článku 10 smernice 95/46/ES a
informujú ich, že ich osobné údaje môžu byť sprístupnené verejnosti a môžu
byť spracovávané na účely auditu a kontroly Európskym
parlamentom, úradom OLAF, Dvorom audítorov, príslušnými vnútroštátnymi orgánmi
a externými subjektmi alebo nimi poverenými odborníkmi. Európsky parlament
zahrnie v súlade s článkom 11 nariadenia (ES) č. 45/2001 tie isté
informácie do výziev na predkladanie žiadostí o [príspevky] alebo výziev
na predkladanie návrhov uvedených v článku 13 ods. 1.
Článok 25
Ochrana osobných údajov
1.           Pri spracovávaní osobných
údajov podľa tohto nariadenia musia Európsky parlament a výbor
uvedený v článku 7 ods. 2 dodržiavať ustanovenia nariadenia (ES)
č. 45/2001. Na účely spracovania osobných údajov sa považujú za
prevádzkovateľov údajov v súlade s článkom 2 písm. d) nariadenia
(ES) č. 45/2001.
2.           Pri spracovávaní osobných
údajov podľa tohto nariadenia musia európske politické strany
a európske politické nadácie, vnútroštátne orgány príslušné na vykonávanie
kontroly aspektov súvisiacich s financovaním európskych politických strán
a európskych politických nadácií v súlade s článkom 20 ods. 3 a
nezávislé subjekty alebo odborníci oprávnení na kontrolu účtovníctva v
súlade s článkom 19 ods. 1 dodržiavať smernicu 95/46/ES a
vnútroštátne ustanovenia prijaté podľa tejto smernice. Na účely
spracovania osobných údajov sa považujú za prevádzkovateľov údajov v
súlade s článkom 2 písm. d) smernice 95/46/ES.
3.           Európsky parlament
a výbor uvedený v článku 7 ods. 2 zabezpečia, aby osobné
údaje, ktoré zhromaždia podľa tohto nariadenia, neboli použité na žiadny
iný účel než na zaistenie zákonnosti, správnosti a transparentnosti
financovania európskych politických strán a európskych politických nadácií
a členstva v európskych politických stranách, a zničia tieto
osobné údaje najneskôr 24 mesiacov po zverejnení príslušných informácií v
súlade s článkom 24.
4.           Príslušné vnútroštátne orgány
a nezávislé subjekty alebo odborníci oprávnení na kontrolu účtovníctva
použijú poskytnuté osobné údaje výlučne na vykonanie kontroly financovania
európskych politických strán a európskych politických nadácií
a zničia tieto osobné údaje v súlade s uplatniteľnými vnútroštátnymi
právnymi predpismi po ich odovzdaní Európskemu parlamentu podľa
článku 20 ods. 3.
5.           Osobné údaje sa môžu
uchovávať aj po uplynutí lehôt stanovených v ods. 3 alebo
v uplatniteľných vnútroštátnych právnych predpisoch uvedených v ods.
4, pokiaľ je to nevyhnutné na účely právnych alebo správnych konaní
súvisiacich s financovaním európskej politickej strany alebo európskej
politickej nadácie alebo s členstvom v európskej politickej
strane. Všetky takéto osobné údaje sa zničia najneskôr jeden týždeň
odo dňa uzatvorenia daného konania konečným rozhodnutím,
ukončenia auditov, alebo vyriešenia odvolaní, sporov alebo
pohľadávok. 
6.           Prevádzkovatelia údajov
uvedení v ods. 1 a 2 zavedú vhodné technické a organizačné opatrenia
na ochranu osobných údajov proti náhodnému alebo nezákonnému zničeniu
alebo náhodnej strate, zmene, neoprávnenému zverejneniu alebo prístupu, najmä
ak spracovanie zahŕňa prenos údajov v sieti, a proti všetkým ostatným
nezákonným formám spracovania.
7.           Európsky dozorný úradník pre
ochranu údajov zodpovedá za monitorovanie a zabezpečenie toho, aby
Európsky parlament a výbor uvedený v článku 7 ods. 2 rešpektovali
a chránili základné práva a slobody fyzických osôb pri spracovaní osobných
údajov podľa tohto nariadenia. Bez toho, aby bol dotknutý akýkoľvek
súdny opravný prostriedok, každá dotknutá osoba môže podať
sťažnosť u európskeho dozorného úradníka pre ochranu údajov, ak
sa domnieva, že následkom spracovania jej osobných údajov Európskym parlamentom
alebo výborom bolo porušené jej právo na ochranu osobných údajov.
8.           Európske politické strany a
európske politické nadácie, príslušné vnútroštátne orgány a nezávislé
subjekty alebo odborníci oprávnení na kontrolu účtovníctva podľa
tohto nariadenia zodpovedajú v súlade s uplatniteľnými vnútroštátnymi
právnymi predpismi za škody, ktoré spôsobia pri spracovaní osobných údajov
podľa tohto nariadenia. Členské štáty zabezpečia, aby podliehali
účinným, primeraným a odrádzajúcim sankciám za porušenie tohto
nariadenia, smernice 95/46/ES alebo vnútroštátnych ustanovení prijatých na ich
základe, a najmä za nezákonné použitie osobných údajov.
Článok 26
Právo na opravné prostriedky
1.           Európsky parlament stanoví
opravné prostriedky v správnom konaní proti rozhodnutiam týkajúcim sa
registrácie stanov, financovania alebo sankcií.
2.           Opravné prostriedky v
správnom konaní nemajú odkladný účinok. Európsky parlament však môže
pozastaviť uplatňovanie ním prijatého rozhodnutia, ak usúdi, že si to
okolnosti vyžadujú.
3.           Rozhodnutia prijaté na
základe tohto nariadenia môžu byť predmetom súdneho konania pred Súdnym
dvorom Európskej únie v súlade s príslušnými ustanoveniami Zmluvy
o fungovaní Európskej únie.
Článok 27
Hodnotenie
Európsky parlament uverejní do 1. júla
tretieho roka po voľbách do Európskeho parlamentu správu
o uplatňovaní tohto nariadenia a financovaných činnostiach.
V správe sa uvedú prípadné potrebné zmeny a doplnenia štatútu a systému
financovania.
Článok 28
Vykonávacie predpisy
Európsky parlament prijme rozhodnutie, ktorým
stanoví pravidlá a postupy vykonávania tohto nariadenia vrátane zriadenia
registra.
Článok 29
Zrušenie
Nariadenie (ES) č. 2004/2003 sa zrušuje
odo dňa nadobudnutia účinnosti tohto nariadenia.
Článok 30
Nadobudnutie účinnosti a uplatňovanie
Toto nariadenie nadobúda účinnosť
tretím dňom po jeho uverejnení v Úradnom vestníku Európskej únie.
Uplatňuje sa od 1. júla 2013.
Toto nariadenie
je záväzné v celom rozsahu a priamo uplatniteľné vo všetkých
členských štátoch.
V Bruseli
za Európsky parlament                                  za
Radu
predseda                                                        predseda
[1]               Ú. v. EÚ L 297, 15.11.2003, s. 1.
[2]               Ú. v. EÚ L 343, 27.12.2007, s. 5.
[3]               Správa generálneho tajomníka o financovaní
politických strán na európskej úrovni podľa článku 15 rozhodnutia
predsedníctva Európskeho parlamentu z 29. marca 2004 upravujúceho pravidlá
uplatňovania nariadenia Európskeho parlamentu a Rady (ES) č.
2004/2003 o štatúte a financovaní politických strán na európskej úrovni – 18.
október 2010.
[4]               A7-0062/2011.
[5]               V článku 12 sa uvádza: „Európsky parlament uverejní
do 15. februára 2011 správu o uplatňovaní tohto nariadenia a financovaných
činnostiach. V správe sa uvedú prípadné potrebné zmeny a doplnenia systému
financovania.“
[6]               COM(2012) 35 final.
[7]               V súčasnosti nariadenie Rady (ES, Euratom)
č. 1605/2002 z 25. júna 2002 o rozpočtových pravidlách, ktoré sa
vzťahujú na všeobecný rozpočet Európskych spoločenstiev (Ú. v.
ES L 248, 16.9.2002, s. 1). Toto znenie bude nahradené novým nariadením o
rozpočtových pravidlách, ktoré by malo nadobudnúť účinnosť
1. januára 2013.
[8]               Vyhlásenie č. 11 Zmluvy z Nice: „Konferencia
pripomína, že ustanovenia článku 191 neznamenajú prenesenie právomocí na
Európske spoločenstvo a nemajú vplyv na uplatňovanie príslušných
vnútroštátnych ústavných pravidiel. Financovanie politických strán na európskej
úrovni z rozpočtu Európskych spoločenstiev sa nesmie priamo ani
nepriamo použiť na financovanie politických strán na vnútroštátnej úrovni.
Ustanovenia o financovaní politických strán sa uplatnia rovnako na všetky
politické sily zastúpené v Európskom parlamente.“
[9]               Ú. v. EÚ C , , s. .
[10]             Ú. v. EÚ C , , s. .
[11]             Ú. v. EÚ C , , s. .
[12]             Ú. v. EÚ C , , s. .
[13]             Ú. v. EÚ L 297, 15.11.2003, s. 1.
[14]             Ú. v. EÚ C , , s. . 
[15]             Ú. v. ES L 8, 12.1.2001, s. 1.
[16]             Ú. v. ES L 281, 23.11.1995, s. 31.
[17]             Ú. v. ES L 248, 16.9.2002, s. 1. Odkaz bude aktualizovaný po oficiálnom prijatí a
uverejnení nového nariadenia o rozpočtových pravidlách.
[18]             V deň prijatia tohto návrhu prijme kolégium aj
pracovný dokument Komisie o návrhu na zmenu a doplnenie nariadenia
o rozpočtových pravidlách, ktorým sa zavádza nová hlava
o financovaní európskych politických strán prostredníctvom príspevkov.
Zavedenie „príspevkov“ pre európske politické strany bude potvrdené po prijatí
uvedeného návrhu na zmenu a doplnenie nariadenia o rozpočtových
pravidlách spoluzákonodarcami. 
[19]             Ú. v. ES L 278, 8.10.1976, s. 5.
[20]             Ú. v. ES L 136, 31.5.1999, s. 1.
[21]             Ú. v. ES L 292, 15.11.1996, s. 2.